**Eleccions municipals, 26 de maig de 2019**

**El Prat En Comú guanya les eleccions municipals del Prat amb un 33,48% dels vots**

**El Prat En Comú, candidatura liderada per Lluís Mijoler, guanya les eleccions municipals del Prat de Llobregat.**

**Un 60,8% dels pratencs i pratenques convocats a les urnes han participat a les eleccions municipals, 6 punts més que al 2015.**

El Prat en Comú-En Comú Guanyem (EPC-ECG), amb la llista encapçalada per Lluís Mijoler, ha estat la força més votada en les eleccions municipals d’aquest diumenge, 26 de maig, al Prat de Llobregat, amb 9.940 vots, un 33,48% del total.

Amb aquests resultats, EPC-ECG obté un total de 11 regidors i regidores, els mateixos que va obtenir la candidatura d’ICV-EUiA el 2015 (aleshores amb 9.379 vots, 35,59%), que en aquests comicis s’ha presentat sota les sigles d’EPC-ECG. Recordem que el ple municipal del Prat està format per 25 edils, de manera que la majoria absoluta se situa en 13.

El segon partit més votat ha estat el Partit dels Socialistes de Catalunya – Candidatura de Progrés (PSC-CP), liderat per Juan Pedro Pérez, que ha obtingut 6.310 vots (21,25%). Amb aquests resultats, PSC-CP obté 7 regidors/ores, 3 més que fins ara.

A continuació, s’exposen els resultats de les candidatures que han obtingut representació a l’Ajuntament del Prat de Llobregat ordenades per nombre de vots:

1. **EL PRAT EN COMÚ-EN COMÚ GUANYEM (EPC-ECG):**

9.940 vots, 33,48% i 11 regidors/ores (el 2015, sota les sigles d’ICV-EUiA-E: 9.379 vots, 35,59% i 11 regidors /ores).

1. **PARTIT DELS SOCIALISTES DE CATALUNYA -CANDIDATURA DE PROGRÉS (PSC-CP):** 6.310 vots, 21,25% i 7 regidors/ores (el 2015: 3.848 vots, 14,60 % i 4 regidors/ores)
2. **ESQUERRA REPUBLICANA DE CATALUNYA-ACORD MUNICIPAL (ERC-AM)**

3.347 vots, 11,27 % i 3 regidors/ores (el 2015: 2.355 vots, 8,94 % i 2 regidors /ores).

1. **CIUTADANS,PARTIDO DE LA CIUDADANIA (Cs)**

2.893 vots, 9,74% i 3 regidors/ores (el 2015: 2.275 vots, 8,63 % i 2 regidors /ores).

1. **PODEMOS**:

1.524 vots, 5,13 % i 1 regidor/a

Junts pel Prat (que el 2015 es va presentar com a CiU i va obtenir el 5,59% i 1 regidor) i el PP (que el 2015 va obtenir el 9,05% dels vots i 2 regidors) s’han quedat sense representació al consistori, en no haver arribat a la barrera mínima del 5% en aquestes eleccions. Tampoc no han obtingut cap representant les altres 6 candidatures que s’havien presentant a aquestes eleccions municipals: Candidatura d’Unitat Popular del Prat-Alternativa Municipalista (CUP El Prat-Amunt), Somos Prat-Somos Vecinos (SP), Suma Prat (Prat), Vox, Estem Centrats (Centrats en el Prat) i Izquierda en Positivo (IZQP).

**Puja la participació**

En total, un 60,8% dels 48.968 pratencs i pratenques convocats a les urnes han participat en aquestes eleccions municipals. La participació ha pujat 6 punts respecte al 2015.

**Resultats de les eleccions europees al Prat de Llobregat**

En el cas de les eleccions europees, al Prat el partit més votat ha estat el Partit Socialista, amb 10.140 vots (34,7%).

Trobareu tota la informació sobre els resultats de les eleccions municipals i europees a <http://eleccions.elprat.cat>

**El Prat de Llobregat, 26 de maig de 2019**